การบริหารความเสี่ยงของบริษัท

บริษัทประกอบธุรกิจที่เป็นงานด้านบริการดังนั้นการบริการให้เป็นที่เชื่อถือรวมทั้งการมีความรับผิดชอบต่อผลประโยชน์ของลูกค้า
รวมทั้งผู้มีส่วนเกี่ยวข้องจึงเป็นสิ่งที่สำคัญ
ดังนั้นบริษัทจึงให้ความสำคัญกับการบริหารความเสี่ยงและการควบคุมความเสี่ยงอย่างมีประสิทธิภาพเพื่อให้สามารถสร้างผลตอบแทนสูงสุดให้แก่ผู้ถือหุ้น
โดยมีกระบวนการบริหารความเสี่ยงดังนี้.-

-   การระบุความเสี่ยง เป็นขั้นตอนที่จะมีการบ่งชี้ถึงความเสี่ยง ทั้งในแง่ของประเภทความเสี่ยง
    สาเหตุและปัจจัยที่เกี่ยวข้องกับความเสี่ยงทั้งที่เป็นปัจจัยภายในและภายนอก
    ตลอดจนมีการพิจารณา หรือคาดการณ์ถึงความเสี่ยงที่บริษัทฯ
    กำลังประสบอยู่หรือความเสี่ยงใหม่ที่มีโอกาสจะเกิดขึ้นในอนาคต

-   การประเมินความเสี่ยง เป็นขั้นตอนที่จะมีการนำเครื่องมือและวิธีการต่างๆ
    ที่เหมาะสมมาใช้ประเมินความเสี่ยง ซึ่งกระบวนการดังกล่าวจะต้องได้รับการตรวจสอบ อนุมัติ
    และทบทวน ภายใต้กรอบระยะเวลาที่เหมาะสม

-   การติดตามและควบคุมความเสี่ยง
    เป็นขั้นตอนที่จะมีการติดตามและควบคุมการดำเนินการตามระเบียบปฏิบัติที่เกี่ยวข้องกับความเสี่ยงและขอบเขตของความเสี่ยง

บริษัทมีโครงสร้างในการบริหารความเสี่ยงในภาพรวมดังนี้

 คณะกรรมการบริษัท มีจำนวนทั้งสิ้น 11 ท่าน ประกอบด้วย คณะกรรมการบริหาร 4 ท่าน
คณะกรรมการตรวจสอบ 3 ท่าน และกรรมการที่ไม่เป็นผู้บริหารจำนวน 4 ท่าน
คณะกรรมการบริษัททำหน้าที่พิจารณาอนุมัตินโยบายและหลักการด้านการบริหารความเสี่ยงทุกประเภทของบริษัท
กำหนดกรอบความเสี่ยงและขอบเขตความเสี่ยงโดยรวมของบริษัท
รวมถึงดูแลให้มีระบบและกระบวนการการบริหารความเสี่ยงที่เหมาะสม
มีประสิทธิภาพและเป็นมาตรฐานสากล

 คณะกรรมการบริหาร จำนวน 4 ท่าน
ทำหน้าที่บริหารตรวจสอบด้านการดำเนินงานตลอดจนดูแลและติดตามนโยบายการบริหารความเสี่ยงของบริษัทภายใต้แนวทางและนโยบายที่ได้รับอนุมัติจากคณะกรรมการบริษัท

 คณะกรรมการตรวจสอบ ประกอบด้วย ประธานกรรมการ ซึ่งเป็นกรรมการอิสระและกรรมการ
ที่เป็นอิสระอีก 2 ท่าน รวม 3 ท่าน
ทำหน้าที่ตรวจสอบประสิทธิผลและความพอเพียงของกระบวนการบริหาร
ความเสี่ยงและระบบการควบคุมภายใน

 คณะกรรมการบริหารความเสี่ยง มีประธานกรรมการบริหารเป็นประธาน
โดยมีผู้จัดการทั่วไปเป็นผู้ดูแลการปฏิบัติงานภายในและหัวหน้าฝ่ายต่างๆ
ทำหน้าที่ดูแลและติดตามนโยบายการบริหารความเสี่ยง
ภายใต้แนวทางและนโยบายที่ได้รับจากคณะกรรมการบริษัท
โดยบริษัทดูแลบริหารความเสี่ยงในด้านต่างๆ ได้แก่

ด้านคลังสินค้าและท่าเทียบเรือ
มีการตรวจสภาพของคลังสินค้าและท่าเทียบเรือให้มีสภาพดีพร้อมใช้งานและทำการตรวจติดตามหลังจากได้รับส่งมอบคืนจากลูกค้าเรียบร้อยแล้ว
และตรวจสอบสภาพท่าเทียบเรือหลังจากงานขนถ่ายบริเวณท่าเทียบเรือเสร็จเรียบร้อยแล้วในแต่ละเที่ยวเรือ

ด้านงานซ่อมบำรุง
ติดตามงานควบคู่ไปกับการตรวจสภาพคลังสินค้าและทำการซ่อมบำรุงส่วนที่ได้รับความเสียหายให้มีสภาพดีดังเดิม
สามารถใช้งานได้อย่างต่อเนื่อง นอกจากนั้นจะทำการตรวจสอบเครื่องจักรอุปกรณ์
ที่ใช้ร่วมกับงานขนถ่ายสินค้าให้มีสภาพพร้อมใช้งานตลอดเวลา

ด้านเทคโนโลยีสารสนเทศ มีการตรวจสอบระบบต่างๆ
ให้ทำงานได้อย่างมีประสิทธิภาพมีความสัมพันธ์กัน ไม่ว่าระบบรับเข้า ระบบชั่งน้ำหนัก
ระบบสต๊อกสินค้า ระบบบัญชีและอื่นๆ ที่มีการเชื่อมโยงกันในเครือข่าย
โดยมีระบบป้องกันเกี่ยวกับการรักษาข้อมูลภายในเป็นอย่างดี
มีการปรับปรุงประสิทธิภาพของระบบคอมพิวเตอร์ให้ทำการสำรองข้อมูลสามารถครอบคลุมงานต่างๆ
ให้มากขึ้น เพื่ออำนวยความสะดวกให้ลูกค้าได้รับการบริการอย่างพึงพอใจ

ระบบงานจัดซื้อจัดจ้าง
มีการตรวจสอบการปฏิบัติงานตลอดจนการจัดทำบันทึกเพื่อตรวจสอบและป้องกันการรั่วไหล

ระบบบัญชีและการเงิน มีการตรวจสอบระบบการทำงานที่มีความต่อเนื่องกัน
เนื่องจากมีการเชื่อมโยงกันตั้งแต่สต๊อกสินค้า การรับเข้า - จ่ายออก การบันทึกบัญชี
การเรียกเก็บหนี้และการนำเงินเข้าบัญชี
โดยมีการกำหนดระยะเวลาในการตรวจสอบอย่างสม่ำเสมอ

ระบบงานบุคคลและการรักษาความปลอดภัย
มีการบันทึกข้อมูลงานด้านบุคคลสอบกลับไปยังต้นสังกัดในกรณีที่มีการจ้างเหมางานช่วงจากองค์กรภายนอก

ที่กล่าวมาข้างต้นเป็นระบบการบริหารความเสี่ยง ซึ่งบริษัทได้วางแผนดำเนินการเป็นระยะๆ
โดยปฏิบัติอย่างสม่ำเสมอมาโดยตลอด

สำหรับในปี 2549 บริษัทได้ให้ความสำคัญในการบริหารความเสี่ยง 3 ประการ ได้แก่

1.  ความเสี่ยงในการพึ่งพาลูกค้ารายใหญ่หรือน้อยราย

การประกอบธุรกิจของบริษัทที่ให้บริการขนถ่ายสินค้าอันได้แก่ สินค้าน้ำตาลทราย เป็นสินค้าหลัก
มีลูกค้า คือ โรงงานสมาชิก ซึ่งเป็นกลุ่มผู้ถือหุ้นและโรงงานนอกกลุ่มสมาชิก
โดยมีปัจจัยที่บริษัทต้องระมัดระวัง คือ ความเสี่ยงในการพึ่งพาลูกค้ารายใหญ่
บริษัทตะหนักถึงด้านนี้เป็นสิ่งที่สำคัญที่สุด
เนื่องจากปัจจุบันลักษณะการขนถ่ายสินค้าที่มีการเปลี่ยนแปลงไป
ทั้งสภาพที่ตั้งของสถานประกอบธุรกิจกับพาหนะซึ่งมารับสินค้าอันได้แก่
เรือเดินสมุทรและ/หรือรถที่ใช้ขนส่งสินค้า ในด้านเรือเดินสมุทรปัจจุบันเรือเดินสมุทรที่มีขนาด
10,000-15,000 ตัน ที่สามารถเข้ามารับสินค้าในบริเวณปากอ่าวไทย อันได้แก่
คลังสินค้าในย่านสมุทรปราการมีจำนวนลดลงไปตามอายุและสภาพของเรือ
เรือเดินสมุทรที่สร้างขึ้นมาทดแทนจะมีขนาดใหญ่ขึ้นมีขนาดความจุระหว่าง 20,000-40,000
เมตริกตัน ไม่สามารถผ่านร่องน้ำเจ้าพระยาเข้ามาได้ จำเป็นต้องเทียบท่าอยู่ที่จังหวัดชลบุรี
บริเวณอ่าวไทยหรือเกาะสีชัง ดังนั้นสินค้าที่นำเข้ามาฝากจะถูกส่งไปยังท่าเรือน้ำลึกโดยตรง
หรือหากนำมาเก็บพักรอก็จะต้องขนถ่ายลงเรือลำเลียงขนส่งออกไปเพื่อขนถ่ายขึ้นเรืออีกต่อหนึ่ง
ทำให้ต้นทุนในด้านการขนส่งสูงขึ้น
นอกจากนั้นการขนส่งสินค้าโดยอาศัยรถตู้คอนเทนเนอร์ก็เพิ่มความสะดวกมากขึ้น
โดยผู้ซื้อจะส่งรถตู้คอนเทนเนอร์เข้าไปยัง
โรงงานและจัดเรียงสินค้าเข้าตู้จากนั้นก็ขนส่งไปยังท่าเทียบเรือและจัดเรียงตู้คอนเทนเนอร์ขึ้นเรือเดินสมุทร
ได้โดยตรง ไม่ต้องอาศัยแรงงานกรรมกรจัดเรียงสินค้าในระวางเรือเหมือนที่ผ่านมา
ดังนั้นในส่วนของบริษัท ซึ่งให้บริการในด้านคลังสินค้าจำเป็นต้องขยายฐานลูกค้าให้กว้างขวางขึ้น
โดยให้บริการสินค้าประเภทอื่นให้หลากหลายมากกว่าเดิม

2. ความเสี่ยงในด้านการคมนาคมขนส่ง

ในระยะปี 2546 จนถึงปี 2549 ทางราชการได้ดำเนินการก่อสร้างถนนสายวงแหวนอุตสาหกรรม
ซึ่งเริ่มต้นจากถนนพระรามที่สามข้ามแม่น้ำเจ้าพระยามาถึงถนนปู่เจ้าสมิงพรายเชื่อมต่อออกไปทางด้านตะวันออก
เพื่อให้การคมนาคมการขนส่งสินค้าสามารถใช้เส้นทางดังกล่าวเลี่ยงการผ่านเข้าไปในเขตกรุงเทพมหานคร
และตัดออกไปยังภาคตะวันออก คือ จังหวัดชลบุรี ระยอง
ซึ่งเป็นเขตนิคมอุตสาหกรรมที่สำคัญของภาคตะวันออก ประกอบกับเป็นเขตจังหวัดที่ติดชายทะเล
ซึ่งปัจจุบันใช้เป็นท่าเทียบเรือน้ำลึกที่สำคัญอีกแห่งหนึ่งของประเทศ

นอกจากนี้ยังมีสะพานข้ามแม่น้ำเจ้าพระยาจากถนนพระราม 2 ไปยังถนนสุขสวัสดิ์
ข้ามแม่น้ำเจ้าพระยา และเชื่อมต่อกับถนนวงแหวนอุตสาหกรรม ซึ่งปัจจุบันยังอยู่ระหว่างการก่อสร้าง

การก่อสร้างเส้นทางคมนาคมที่กล่าวข้างต้น ทำให้เกิดผลกระทบต่อการส่งสินค้าเข้ามาใช้บริการ
ของบริษัทเป็นอย่างมาก เนื่องจากบริเวณที่ทำการก่อสร้างเป็นบริเวณเดียวกันกับท่าแพขนานยนต์
ซึ่งรถบรรทุกสินค้าใช้ข้ามแม่น้ำเจ้าพระยาส่งสินค้าเข้ามาเก็บพักรอการขนถ่ายขึ้นเรือเดินสมุทร
โดยระยะเวลาที่ใช้ในการ ก่อสร้างกินเวลาประมาณ 3 ปี
ทำให้ลูกค้าโรงงานน้ำตาลจากแถบจังหวัดกาญจนบุรีต้องเปลี่ยนเส้นทางไปใช้บริการจากคลังสินค้าอื่นที่สะดวกกว่า
ซึ่งปัจจัยเสี่ยงของบริษัทฯ อยู่ที่ระยะเวลาที่ใช้ในการก่อสร้างส่วนที่เหลือ
หากงานเสร็จสมบูรณ์ช้ากว่ากำหนด ก็จะทำให้รายได้จากการให้บริการลดลง ซึ่งบริษัทฯ
ต้องประสพมาระหว่างปี 2547 – 2549

3. ความเสี่ยงในด้านการปฏิบัติการ

เนื่องจากความเสี่ยงในด้านปฏิบัติการเป็นความเสี่ยงที่มีขอบเขตกว้างขวางและเกี่ยวข้องกับทุกหน่วยงานในองค์กรและพนักงานทุกคน
บริษัทจึงให้ความสำคัญอย่างมากเพื่อป้องกันและควบคุมให้เกิดความเสียหาย น้อยที่สุด
ในส่วนของพนักงานบริษัทพยายามสื่อสารให้พนักงานทุกระดับเข้าใจและตระหนักในเรื่องความเสี่ยงและเห็นความสำคัญในการป้องกันความเสี่ยง
และให้แต่ละหน่วยงานมีบทบาทร่วมกันในการบริหารความเสี่ยง
กำหนดให้มีกระบวนการรวบรวมข้อมูลเกี่ยวกับสภาพแวดล้อมของแต่ละฝ่าย
ประเมินความเสี่ยงที่อาจเกิดขึ้นและจัดลำดับความสำคัญ
กำหนดแนวทางป้องกันหรือลดความเสี่ยงที่สำคัญและรายงานเป็นระยะ
ซึ่งถือเป็นการวางระบบการควบคุมภายในที่ดี
โดยกระบวนการดังกล่าวอยู่ในการกำกับดูแลของหัวหน้าหน่วยงานต่างๆ
เสนอไปยังฝ่ายบริหารและจะทำการตรวจสอบโดยผู้ตรวจสอบภายใน
มีการนำเสนอต่อฝ่ายบริหารตลอดจนคณะกรรมการตรวจสอบซึ่งประกอบด้วยผู้มีความรู้ประสบการณ์และยังเป็นกรรมการอิสระ
พิจารณาสอบทานให้มีการรายงานอย่างถูกต้องเหมาะสมและนำเสนอให้คณะกรรมการทราบเพื่อกำหนดนโยบายในด้านการบริหาร
ความเสี่ยงในระดับต่อไป